MT Il-Ġurnal Uffiċjali tal-Unjoni Ewropea C 239/5

Pubblikazzjoni ta' applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2012/C 239/03

Din il-pubblikazzjoni tagħti d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

DOKUMENT UNIKU

IR-REGOLAMENT TAL-KUNSILL (KE) Nru 510/2006

“ORKNEY SCOTTISH ISLAND CHEDDAR”

Nru KE: UK-PGI-0005-0908-03.11.2011

IĠP ( X ) DPO ( )

1. Isem:

“Orkney Scottish Island Cheddar”

2. Stat Membru jew Pajjiż Terz:

Ir-Renju Unit

3. Deskrizzjoni tal-prodott agrikolu jew tal-oġġett tal-ikel:

3.1. Tip ta' prodott:

Klassi 1.3: Ġobnijiet

3.2. Deskrizzjoni tal-prodott li għalih japplika l-isem f’(1):

L-“Orkney Scottish Island Cheddar” huwa magħmul mill-ħalib li ġej minn sorsi lokali miż-żona ġeografika identifikata. Il-ġobon għandu ħjiel aċiduż moderat u pikkanti filwaqt li jħalli togħma qawwija ta' ġewż. L-aroma hija pulita u tipikament taċ-cheddar bi struttura soda iżda malleabbli li tidher lixxa u kompatta. B'perjodu ta' maturazzjoni ta' bejn 6 u 18-il xahar, il-ġobon “Orkney Scottish Island Cheddar” għandu varjetà ta' profili aromatiċi li jiddependu mill-grad ta' maturazzjoni (medju, matur u matur ħafna).

Il-ġobon jiġi mibjugħ skont tliet gradi ta' maturazzjoni:

— medju (bejn 6 xhur u 12-il xahar) li għandu struttura ratba b'togħma kemxejn qawwija;

— matur (bejn 12 u 15-il xahar) li għandu struttura ratba u soda b'togħma kemxejn qawwija u pikkanti;

— matur ħafna (bejn 15 u 18-il xahar) li għandu struttura soda iżda kemxejn fraġli bi ħjiel pikkanti u qawwi u bi kristalli tal-lattat.

Il-ġobon huwa prodott f'forma ta' blokka ta' 20 kg li wara l-maturazzjoni meħtieġa tiġi maqtugħa f'forom u daqsijiet differenti. Il-ġobon jista' jkun kemm abjad kif ukoll ikkulurit, b'kulur jgħajjat u omoġenju mal-ġobon kollu. Il-ġobon ikkulurit huwa differenti mill-abjad minħabba li wara l-pastorizzazzjoni jiġi miżjud miegħu pigment vegetali.

L-istandards kimiċi tal-ġobon huma:

— umdità bejn 33 u 36 %

— xaħam bejn 33 u 36 %

— xaħam fil-materja niexfa bejn 50 u 52 %

— melħ bejn 1,6 u 2,1 %

— PH bejn 5,1 u 5,4 fil-mument tal-produzzjoni

Il-limiti mikrobijologiċi għall-ġobon huma:

— Listeria monocytogenes nieqsa f'25 g

— Enterotossini stafilokoċċiċi nieqsa f'25 g

— Salmonella nieqsa f'25 g.

3.3. Materja prima (għall-prodotti pproċessati biss):

Ħalib frisk u pasturizzat prodott fl-azjendi agrikoli fiż-żona ġeografika. Il-ħalib għandu l-karatteristiċi tipiċi tal-ħalib frisk, nadif u nieqes minn kwalunkwe adulterazzjoni u jżomm l-istruttura magħquda kollha tal-ħalib hekk kif ikun għadu jinħaleb.

3.4. Għalf (għall-prodotti li ġejjin mill-annimali biss):

Il-bovini tal-ħalib jiġu mitmugħa ħaxix frisk u għalf għall-ħżin. Dawn jirgħu fil-mergħat għal 6 xhur u jinżammu maqfula għall-bqija tas-sena. Id-dieta tal-bovini hija miżjuda b'xgħir imkabbar lokalment, b'nevew u bi qmuħ tal-birra forniti minn distillerija lokali. Il-porzjonijiet jiġu ssupplimentati wkoll b'soja li mhijiex ġenetikament modifikata (għall-provvista ta' proteini), b'pitrava zokkrija (għall-provvista ta' enerġija) u provvista minerali li ġejja minn barra ż-żona lokali.

3.5. Passi speċifiċi tal-produzzjoni li jridu jseħħu fiż-żona ġeografika identifikata:

L-istadji kollha tal-preparazzjoni u l-produzzjoni tal-“Orkney Scottish Island Cheddar” għandhom iseħħu fiż-żona ġeografika u jinkludu:

— Il-kisba tal-ħalib

— Il-pastorizzazzjoni u l-istandardizzazzjoni tal-ħalib

— Il-preparazzjoni u t-taħwid tal-ingredjenti

— Iż-żieda tal-melħ mal-baqta

— Il-maturazzjoni u l-gradazzjoni tal-ġobon

3.6. Regoli speċifiċi dwar it-tqattigħ, it-tħakkik, l-ippakkjar, eċċ.:

Mhux applikabbli.

3.7. Regoli speċifiċi dwar it-tikkettar:

Mhux applikabbli.

4. Definizzjoni konċiża taż-żona ġeografika:

Il-Gżejjer Orkney, fit-Tramuntana tal-Iskozja.

5. Rabta maż-żona ġeografika:

5.1. Speċifiċità taż-żona ġeografika:

Il-ġobon Orkney isir b'ħalib prodott lokalment fil-Gżejjer Orkney, u jimxi fuq riċetta u proċess tradizzjonali. Il-produzzjoni tal-“Orkney Scottish Island Cheddar” tgħaqqad flimkien is-sengħa tal-produttur tal-ġobon u l-użu tal-ħalib lokali tal-Gżejjer Orkney.

Iż-żona ġeografika delimitata ġeneralment tinsab fuq art agrikola ċatta u mmewwġa, b'ħamrija tal-wiċċ fertili u fonda li hija r-riżultat ta' 5 000 sena ta' kultivazzjoni tal-istess art. Iż-żona hija magħrufa għall-istatus tagħha bħala sit ta' patrimonju dinji għall-monumenti Neolitiċi u għaż-żoni kbar li ġew ikklassifikati bħala żoni sensittivi ambejntalment (ESA) jew siti ta' interess xjentifiku partikolari (SSSI). Il-viċinanza tal-Kurrent tal-Golf wasslet għal klima moderata u ħamrija mogħnija b'jodju u kubrit li flimkien mad-dawl tax-xemx kostanti ta' matul nofs is-sajf u minħabba l-latitudni tat-Tramuntana, jipproduċu mergħat abbundanti b'ħaxix kotran u frisk għall-bovini tal-ħalib, l-aktar tar-razza Holstein/Friesian u Ayrshire. It-taħlita ta' kundizzjonijiet tipprovdi sors uniku għall-ħalib ta' kwalità għolja li jiġi użat għall-produzzjoni tal-ġobon li hija delimitata fiżikament biż-żona ġeografika.

Il-produttur tal-ġobon jikkontrolla l-proċess billi jsegwi l-iżvilupp aċidiku u meta jkun fil-livelli t-tajba jaqleb it-taħlita mit-tank għal fuq il-mejda, ineħħi x-xorrox u jaħdem il-baqta niexfa fuq il-mejda. It-tmelliħ tal-baqta jeħtieġ sengħa kbira peress li l-baqta għandha bżonn tkun fl-istruttura u l-aċidità t-tajba.

Il-melħ jizdied bl-idejn permezz ta' teknika li tixbah lil dik li kienu jużaw fl-antik il-kultivaturi meta jsir iż-żriegħ imferrex fl-għelieqi tal-Orkney. Huwa essenzjali li ssir bir-reqqa peress li jrid jiġi miżjud l-ammont ġust ta' melħ u jinfirex b'mod ugwali mal-baqta. Barra minn hekk, il-ħila tal-produttur tal-ġobon li jsegwi l-produzzjoni tal-ġobon hija essenzjali biex jiġi żgurat li jibqa' bl-istruttura u l-aċidità ġusta matul il-proċess kollu. Huwa permezz ta' ħafna snin ta' esperjenza li l-produttur tal-ġobon jipproduċi ġobon li għandu l-istruttura u t-togħma t-tajba. Dan jeħtieġ ħila u esperjenza biex tiġi żgurata produzzjoni konsistenti ta' ġobon ta' kwalità għolja.

5.2. Speċifiċità tal-prodott:

L-“Orkney Scottish Island Cheddar” huwa differenti minn cheddars tradizzjonali oħra minħabba t-teknika unika ta' taħwid li jsir fin-niexef. Dan il-metodu ta' produzzjoni kien żviluppat fl-1984 u għadu jintuża sal-lum peress li huwa r-riżultat ta' sinerġija ta' ideat tal-maniġment li kienu qed jippruvaw jipproduċu cheddar b'mod effikaċi u fl-inqas ħin possibbli iżda li kien differenti mill-ġobnijiet cheddar tradizzjonali l-oħra. Dan il-metodu ħoloq ġobon ta' korporatura soda u densa u billi jiġi użat ħalib standardizzat, jagħti lill-ġobon korporatura u struttura konsistenti matul is-sena kollha b'togħma matura u kompluta.

It-taħwid fin-niexef huwa adattament tar-riċetta tradizzjonali tac-cheddar. Dan iseħħ wara li t-taħlita tkun tneħħiet mit-tank għal fuq il-mejda u l-baqta ma titħalliex tingħaqad flimkien wara li jitneħħa x-xorrox. Dan jibqa' jitħawwad b'mod kontinwu sakemm jasal il-punt li jrid jiżdied il-melħ, wara jitħalla joqgħod sakemm jimmatura. Il-melħ għandu jiżdied madwar 3 siegħat u 20 minuta wara li jiżdied it-tames, bi 28 % aċidu lattiku. Dan jagħti lill-ġobon struttura soda u mingħajr toqob, u meta l-melħ jiżdied bl-idejn bis-sengħa u peress li tintuża baqta iżgħar, dan jiġi mifrux b'mod aktar omoġenju mill-metodu tradizzjonali tal-produzzjoni taċ-cheddar. Imbagħad, il-baqta titħalla tibbies fil-forom tal-blokok. Wara din il-fażi, il-baqta titqiegħed f'boroż u titħalla timmatura fuq paletti tal-injam.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP):

L-industrija tal-produzzjoni tal-ġobon f'Orkney tmur lura mijiet ta' snin meta, in-nisa tal-kultivaturi biex iżidu xi ftit mal-introjtu miżeru li kellhom, kienu jbigħu l-ġobnijiet żejda magħmulin minnhom stess. Kien ikun hemm ukoll xi ġobnijiet li kienu jinħażnu f'senduq tad-dqiq tal-ħafur biex jissupplimentaw id-dieta tagħhom fix-xhur twal tax-xitwa.

L-ewwel fabbrika tal-ħalib twaqqfet f'Kirkwall fl-1946 minħabba li l-provvista tal-ħalib żdiedet matul it-Tieni Gwerra Dinjija sabiex jiġu mitmugħa s-60 000 persunal tas-servizz ibbażati fuq il-gżejjer. Kien jiġi prodott ġobon iebes f'ċilindri, fi blokok u f'forom tondi tradizzjonali sakemm, minħabba ż-żieda fil-produzzjoni tal-ħalib kella ssir bidla għal metodu aktar modern ta' produzzjoni u ġiet maħluqa riċetta taċ-cheddar permezz tal-fabbrika l-ġdida tal-ħalib li twaqqfet fl-1958. Din ir-riċetta taċ-cheddar wara ġiet modifikata bit-“teknika ta' taħwid li jsir fin-niexef” li bdiet tintuża fl-1984 wara perjodu ta' sperimentazzjoni.

L-“Orkney Scottish Island Cheddar” kiseb diversi suċċessi billi rebaħ għadd ta' premjijiet fil-kompetizzjonijiet l-aktar importanti bħan-Nantwich International Show (Gold Mild White 2009), ir-Royal Highland Show (Gold and Best Scottish Exhibit 2009), The Bath and West Show (1st Mild White 2007), il-British Cheese Awards (Gold Mild White 2006) u l-Great Yorkshire Cheese And Dairy Show (1st mild White 2010).

Il-ġobon kien ukoll fil-menu tal-lukanda prestiġġjuża Langham f'Londra u l-kok famuż Nick Nairn fl-2009 qal, “Il-kwalità taċ-Cheddar Orkney hija l-frott tal-klima tal-gżejjer u tal-metodu ta' taħwid li jsir fin-niexef. Huwa partikolarment tajjeb għat-tisjir, mhux bħal xi cheddar ieħor, għax il-metodu ta' produzzjoni tiegħu jwassal biex joħroġ inqas xaħam minnu meta dan jinħall. Meta jintuża ċ-cheddar Orkney fit-tisjir, jgħin biex jinkiseb platt iktar kremuż u b'togħma tajba.”

Referenza għall-pubblikazzjoni tal-ispeċifikazzjoni:

(L-Artikolu 5(7) tar-Regolament (KE) Nru 510/2006)

http://archive.defra.gov.uk/foodfarm/food/industry/regional/foodname/products/documents/orkney-scottish-island-cheddar-pgi-120320.pdf

(1) ĠU L 93, 31.3.2006, p. 12.